 Na RICHARD MUNGUTI  SERIKALI ya Rais William Ruto imepata pigo kubwa baada ya Mahakama Kuu kuharamisha sheria ya kuwatoza wafanyakazi na waajiri kodi ya nyumba. Agizo hili la kuzima kodi hii ya asili mia moja nukta tano inayotozwa kila mfanyakazi na kiwango sawa na hicho kulipwa na waajiri ni afueni kubwa. Habari njema ni kwamba mamlaka ya ushuru nchini KRA italazimika kuwarudisha wafanyakazi na waajiri mabilioni ya pesa ilizokuwa imepokea kupitia utekelezaji wa sheria hii haramu. Majaji David Majanja, Christine Meoli na Lawrence Mugambi walisema bunge ilikosea kuidhinisha kodi hii ya nyumba bila kutunga sheria za kuidhibiti. “Inakinzana na katiba kuidhinisha kodi ya nyumba ilhali hakuna hazina maalum ya kuweka fedha hizo. Hii mahakama imefikia uamuzi sheria nambari 84 ya sheria za Fedha 2023 inakizana na Katiba na imeharamiashwa,” walisema Majaji Majanja, Meoli na Mugambi. Majaji hao walisema wabunge waliidhinisha kinyume cha sheria. Mahakama ilimkosoa Waziri wa Nyumba kwa kuamuru KRA kupokea pesa kutoka kwa wafanyakazi na waajiri kinyume cha sheria. “Mamlaka ya KRA imeruhusiwa kupokea kodi na wala sio ada ya nyumba kutoka kwa wananchi,” mahakama ilisema. Majaji  Majanja, Meoli na Mugambi waliharamisha kodi hiyo ya nyumba walipotoa uamuzi katika kesi ambapo Seneta wa Busia Okoiti Okiya Omutatah alipinga Sheria ya Fedha 2023 akisema bunge la kitaifa ilikosea kuidhinisha wananchi watozwe ushuru. Punde tu majaji hao walipotoa uamuzi wao, mwanasheria mkuu aliomba agizo hilo lisitishwe kwa muda wa siku 45 kabla ya kukata rufaa. Bw Omutatah, Mbunge wa Rarieda Otieno Amollo na chama cha wanasheria nchini LSK kupitia wakili Eric Theuri walipinga wakisema “mahakama haiwezi kuidhinisha makosa kuendelea kufanyika.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  